ঈমানের অন্যতম অঙ্গ হলো পরকালের প্রতি বিশ্বাস স্থাপন করা। কোনো মুসলমান ততক্ষণ পর্যন্ত মুমিন হতে পারবেন না যতক্ষণ পর্যন্ত সে পরকালের প্রতি পূর্ণ ঈমান না আনবেন। ইসলামী পরিভাষায় একে আখেরাত বলা হয়। আখেরাত একটি আরবি শব্দ। এর শাব্দিক অর্থ মানুষের মৃত্যু-পরবর্তী জীবন। আখেরাত বলতে সাধারণভাবে মৃত্যুর পর থেকে অনন্তকালের জীবনকে বুঝায়। হাদিসে এসেছে, হজরত আয়েশা (রা.) থেকে বর্ণিত- তিনি বলেন, আমি আল্লাহর নবীকে এ কথা বলতে শুনেছি যে, কেয়ামাতের দিন মানবজাতিকে খালি পায়ে, উলঙ্গ ও খতনাবিহীন অবস্থায় একত্রিত করা হবে। আমি আরজ করলাম, ইয়া রসুলুল্লাহ! এমতাবস্থায় তো নারী-পুরুষ পরস্পর পরস্পরের দিকে তাকাবে। হুজুর (সা.) বললেন, হে আয়েশা! সেদিনকার অবস্থা এত ভয়াবহ হবে যে, পরস্পর পরস্পরের দিকে তাকানোর কোনো কল্পনাই কেউ করবে না (বুখারি ও মুসলিম)।